b"\n_START_ARTICLE_\nNevada a Catalunya del 1962\n_START_SECTION_\nSituaci\xc3\xb3 sin\xc3\xb2ptica\n_START_PARAGRAPH_\nEls dies previs al Nadal del 1962 res feia preveure la nevada que s\xe2\x80\x99esdevindria. Una setmana abans, l\xe2\x80\x99anticicl\xc3\xb3 de les A\xc3\xa7ores estava molt refor\xc3\xa7at amb pressions en el seu centre de 1030 hPa i amb una falca anticicl\xc3\xb2nica que s\xe2\x80\x99estenia sobre la pen\xc3\xadnsula Ib\xc3\xa8rica. En aquest marc sin\xc3\xb2ptic, les temperatures varen pujar de manera notable i assoliren valors superiors als normals per a l\xe2\x80\x99\xc3\xa8poca de l\xe2\x80\x99any. Ara b\xc3\xa9, el dia 22 l\xe2\x80\x99anticicl\xc3\xb3 s\xe2\x80\x99afebl\xc3\xad a les nostres altituds i se\xe2\x80\x99n form\xc3\xa0 un de nou al nord d\xe2\x80\x99Europa, que arrib\xc3\xa0 a pressions de m\xc3\xa9s de 1040 hPa, amb una massa molt freda a nivells baixos a aquelles latituds. Amb aquesta configuraci\xc3\xb3 sin\xc3\xb2ptica, el flux de vent sobre Catalunya pass\xc3\xa0 a ser del nord afavorint l\xe2\x80\x99arribada de la massa freda continental. A partir del dia 23, l\xe2\x80\x99anticicl\xc3\xb3 es va anar estenent cap als pa\xc3\xafsos m\xc3\xa9s occidentals, el vent va girar a component nord i est, i l\xe2\x80\x99advecci\xc3\xb3 freda es f\xc3\xa9u m\xc3\xa9s notable. A 1400 metres la temperatura es va mantenir al voltant del -8\xc2\xa0\xc2\xb0C, 12\xc2\xa0\xc2\xb0C per sota del valor mitj\xc3\xa0, entre els dies 24 i 25. A la zona de la Mediterr\xc3\xa0nia occidental es form\xc3\xa0 una baixa que acab\xc3\xa0 per aprofundir-se entre Catalunya i les illes Balears, amb pressions de 1012 hPa. Aquesta baixa va refor\xc3\xa7ar el vent de component nord i est a superf\xc3\xadcie i afavor\xc3\xad l\xe2\x80\x99entrada d\xe2\x80\x99una massa molt humida, principalment al litoral i prelitoral centrals, on les nevades varen ser m\xc3\xa9s importants. Al mateix temps, a nivells alts la baixa situada al nord-oest d\xe2\x80\x99It\xc3\xa0lia es va traslladar cap a les nostres longituds i es va situar sobre Catalunya. El dia 25, tant la baixa com l\xe2\x80\x99anticicl\xc3\xb3, comen\xc3\xa7aren a afeblir-se i a retirar-se cap a l\xe2\x80\x99est i una baixa situada a l\xe2\x80\x99oest de Portugal va refor\xc3\xa7ar els vents de component sud, que van fer pujar les temperatures que en dies posteriors van tornar a situar-se per damunt de la mitjana d\xe2\x80\x99un mes de desembre.\n_START_SECTION_\nExtensi\xc3\xb3 i intensitat de la nevada\n_START_PARAGRAPH_\nLa situaci\xc3\xb3 sin\xc3\xb2ptica descrita va generar unes excepcionals condicions meteorol\xc3\xb2giques. Si b\xc3\xa9 bona part del Principat va rebre la visita de la neu aquell dia de Nadal, la configuraci\xc3\xb3 dels centres d\xe2\x80\x99acci\xc3\xb3 va afavorir que la caiguda de temperatura i els majors gruixos de neu es concentressin a la part del litoral i prelitoral centrals. Les comarques del Vall\xc3\xa8s Oriental, el Vall\xc3\xa8s Occidental, el Maresme, el Barcelon\xc3\xa8s i el Baix Llobregat varen concentrar les acumulacions m\xc3\xa9s destacades, superiors als 80 cm en molts casos. Entre aquests destaquen els 110 cm de Martorelles, 102 cm a Vilanova del Vall\xc3\xa8s, i 100 cm a Castellter\xc3\xa7ol, Granollers, Llinars del Vall\xc3\xa8s i el Tur\xc3\xb3 de l\xe2\x80\x99Home  (Vall\xc3\xa8s Oriental). Tamb\xc3\xa9 les comarques de la Selva, el Baix Empord\xc3\xa0, el sud d\xe2\x80\x99Osona i del Giron\xc3\xa8s, el Bages i la part oriental de l\xe2\x80\x99Alt Pened\xc3\xa8s i l'Anoia van acumular gruixos que voltaren els 40 o 50 cm, mentre que els gruixos varen anar disminuint cap al Pirineu, i cap a les comarques de Ponent i del sud. De fet, a les comarques del Montsi\xc3\xa0 i del Baix Ebre no hi ha const\xc3\xa0ncia que s\xe2\x80\x99enregistr\xc3\xa9s el fenomen de la neu a terra. Tot seguit, es mostra el mapa amb la distribuci\xc3\xb3 espacial de l\xe2\x80\x99extensi\xc3\xb3 dels gruixos de neu, mentre que a l\xe2\x80\x99annex 1 s\xe2\x80\x99especifiquen els gruixos assolits a m\xc3\xa9s d\xe2\x80\x99un centenar de poblacions._NEWLINE_Pel que fa a la temperatura, es van assolir valors g\xc3\xa8lids a bona part del pa\xc3\xads. Les zones afectades per la nevada foren les que registraren una temperatura clarament inferior a la mitjana, especialment els dies 26 i 27, en qu\xc3\xa8 la temperatura va estar per sota dels 0\xc2\xa0\xc2\xb0C durant tot el dia. A punts del litoral central la temperatura m\xc3\xadnima va arribar a -5\xc2\xa0\xc2\xb0C, i a la plana del Vall\xc3\xa8s es van assolir els valors m\xc3\xa9s baixos, amb una temperatura m\xc3\xadnima que va estar al voltant dels -10\xc2\xa0\xc2\xb0C a molts indrets, i en alguns punts com a Llinars del Vall\xc3\xa8s o Cardedeu es van fregar o superar els -15\xc2\xa0\xc2\xb0C."